ตระกูลพรประภา

**ตระกูลพรประภา** เป็นตระกูลนักธุรกิจชาวไทยเชื้อสายจีนแต้จิ๋ว ส่วนใหญ่มีธุรกิจเกี่ยวข้องกับรถยนต์และจักรยานยนต์ และธุรกิจภายใต้ความสนใจอื่น ๆ ของครอบครัว ได้แก่ อะไหล่รถยนต์ โลจิสติกส์ อุปกรณ์ก่อสร้าง และโรงแรม จากข้อมูลของนิตยสาร *[[ฟอบส์]]* ในหัวข้อ 50 มหาเศรษฐีไทย ประจำปี 2568 พรเทพ พรประภา และครอบครัว ติดอันดับ 10 ของหัวข้อนี้ด้วยทรัพย์สิน 2.2 พันล้านเหรียญ หรือ 7.14 หมื่นล้านบาท

## ประวัติ
### ต้นตระกูล
ต้นตระกูลพรประภา คือ ไต้ล้ง และ เช็ง แซ่ตั้ง ที่เกิดในตำบลเก็กเอี้ย อำเภอเก็กเอี้ย จังหวัดแต้จิ๋ว มณฑลกวางตุ้ง ประเทศจีน ก่อนจะอพยพมาในประเทศไทยเมื่อ พ.ศ. 2472 เพื่อมาเริ่มต้นทำงานรับจ้างแบกหาม ก่อนกลับประเทศจีนและกลับมาประเทศไทยอีกครั้ง จนได้ก่อตั้ง บริษัท ตั้งท่งฮวด จำกัด ประกอบธุรกิจรับซื้อขวด ค้าขายเศษเหล็ก นำเข้าเหล็กเส้น เครื่องจักร และนำเข้ารถใช้แล้วจากสงครามในยุโรปและเกาหลีเพื่อนำมาปรับสภาพขาย

### รุ่นที่ 2
รุ่นที่ 2 มีผู้นำธุรกิจคือ ถาวร ซึ่งมีพี่น้องคือ สินธุ์ เป็นพี่ชายคนโต, พี่ชายคนที่ 2 เสียชีวิตเมื่อยังเล็ก, ตัวเขา, ไพโรจน์, ปรีชา, พรรณี (จรัญวาศน์), ปริญญา และ นิภา (จรัญวาศน์) เป็นน้องสาวคนสุดท้อง สินธุ์ได้ดำเนินบริษัท ตั้งท่งฮวด จำกัด ต่อไป จนในเวลาถัดมาได้กลายเป็น *กลุ่ม เอส.พี.อินเตอร์แนชั่นแนล* ที่มีธุรกิจหลายอย่าง ไม่ว่าจะเป็นผลิตและจัดจำหน่ายรถจักรยานยนต์ซูซูกิ ไปจนถึงธุรกิจสินเชื่อรถจักรยานยนต์  

เมื่ออายุ 36 ปี ถาวรได้ก่อตั้ง *[[สยามกลการ|บริษัท สยามกลการ จำกัด]]* ทำธุรกิจค้ารถยนต์ใหม่และเก่า เป็นผู้แทนจำหน่ายรถยนต์นิสสัน ดัทสัน แต่ผู้เดียวในประเทศไทย นับเป็นผู้แทนจำหน่ายในต่างประเทศรายแรกของนิสสัน มอเตอร์ ประเทศญี่ปุ่น ต่อมาได้ก่อตั้งโรงงานประกอบรถยนต์นิสสันแห่งแรกในประเทศไทย ใต้ชื่อ *บริษัท สยามกลการและนิสสัน จำกัด* ก่อนจะขยายขึ้นจนสามารถตั้งโรงงานประกอบรถกระบะแห่งใหม่อย่าง *บริษัท นิสสัน มอเตอร์ (ประเทศไทย) จำกัด* เพื่อจำหน่ายในประเทศและต่างประเทศ

หลังจากธุรกิจยานยนต์ประสบความสำเร็จอย่างมาก กลุ่มสยามกลการขยายธุรกิจออกไปครอบคลุมหลากหลายวงการ สามารถแบ่งออกเป็น 6 กลุ่มสำคัญ ได้แก่ อุตสาหกรรมรถยนต์  อะไหล่ชิ้นส่วนรถยนต์ อุตสาหกรรมและเครื่องจักรหนัก การท่องเที่ยวและบริการ การศึกษาและเครื่องดนตรี และการลงทุน

ไพโรจน์ พรประภา ได้แยกออกมาตั้งบริษัทขายเฉพาะรถมอเตอร์ไซค์ฮอนด้า เมื่อ พ.ศ. 2529 เป็นจุดกำเนิดของบริษัท เอ.พี. ฮอนด้า จำกัด บริษัทผลิตและจำหน่ายรถมอเตอร์ไซค์

### รุ่นที่ 3
ถาวร พรประภา มีลูกทั้งหมด 13 คนที่เกิดจากแม่ต่างกัน 4 แม่ ลูกทุกคนมีชื่อขึ้นต้นด้วยคำว่า *พร* ทั้งหมด ได้แก่ พรพิมล, พรศักดิ์, พรพินิจ, พรทิวา, พรทิพย์, พรเทพ, พรเนตร, พรพงษ์, พรสรรค์, พรพรรณ, พรนิสา, พรชลิต และ พรพิมพ์

พรเทพ พรประภา รับตำแหน่งกรรมการผู้จัดการใหญ่ บริษัท สยามกลการ จำกัด ในขณะที่พี่น้องและลูกหลานคนอื่น ๆ แบ่งกันดูแลในส่วนต่าง ๆ ของเครือบริษัท รวมถึงได้ขยายธุรกิจออกไปหลากหลายตามความสนใจ นอกจากนี้ในปี พ.ศ. 2566 พรเทพยังได้รับแต่งตั้งเป็นประธานกรรมการธนาคารกรุงเทพ ซึ่งเดิมควบคุมโดยตระกูลโสภณพนิช

พรทิพย์ ณรงค์เดช เป็นผู้ริเรื่มโครงการการประกวดร้องเพลงถ้วยพระราชทานชิงชนะเลิศแห่งประเทศไทย ในนามมูลนิธิสยามกลการมิวสิค ต่อมาได้แยกไปร่วมกับสามีคือเกษม ณรงค์เดช ก่อตั้งบริษัท เคพีเอ็น กรุ๊ป คอร์ปอเรชั่น เพื่อเป็นตัวแทนจำหน่ายรถยนต์ซูบารุ และยังมีบริษัทในเครือคือ เคพีเอ็น มิวสิค ที่ก่อตั้งขึ้นมาทำธุรกิจดนตรีแข่งกับสยามกลการ  พร้อมทั้งรับโอนโครงการการประกวดร้องเพลงดังกล่าวมาสานต่อในชื่อ เคพีเอ็น อวอร์ด

ชุมพล พระประภา เป็นบุตรของสินธุ์ พรประภา ได้เริ่มธุรกิจการค้ารถจักรยานยนต์ซูซูกิขึ้นเมื่อวันที่ 25 มีนาคม พ.ศ. 2509 ในนามบริษัท เอส.พี.อินเตอร์เนชั่นแนล จำกัด ขยายธุรกิจด้วยการเข้าไปร่วมทุนถือหุ้นในบริษัท ไทยซูซูกิมอเตอร์ จำกัด ก่อนที่จะกลายมาเป็นบริษัท เอส.พี.ซูซูกิ จำกัด (มหาชน) และได้กลายเป็น กลุ่ม เอส.พี.อินเตอร์แนชั่นแนล และทำธุรกิจสินเชื่ออย่างทางบริษัทฐิติกร อีกด้วย

เอ.พี. ฮอนด้า ในรุ่นถัดมาดูแลอรรณพ พรประภา, อารักษ์ พรประภา และวรพจน์ พรประภา ซึ่งเป็นบุตรของไพโรจน์

### รุ่นที่ 4
พรประภารุ่นนี้มีหลายชื่อขึ้นต้นด้วย *ประ* ได้แก่ ประนัปดา, ประณิธาน, ประกาสิทธิ์, ประภู, ประธานพร, ประธานวงศ์, ประณัย และ ประคุณ 

ประธานวงศ์ควบตำแหน่งกรรมการผู้จัดการใหญ่ใน 5 บริษัท แล้วยังขยับไปทำธุรกิจยานยนต์ไฟฟ้าเป็นซีอีโอของบริษัท เรเว่ ออโตโมทีฟ จำกัด ตัวแทนจำหน่ายรถยนต์ไฟฟ้าแบรนด์บีวายดี ออโต้ รายเดียวในประเทศไทย รวมถึงยังมีความสนใจจนได้นำเข้าและจัดจำหน่าย Berluti แบรนด์รองเท้าหรูจากฝรั่งเศสเป็นรายแรกของไทย

ประณิธานดำรงตำแหน่งรองกรรมการผู้จัดการใหญ่ บริษัท สยามกลการ จำกัด เป็นผู้ดูแลธุรกิจกลุ่มแบรนด์ Komatsu และ Daikin ของสยามกลการ แล้วก็ยังเปิดบริษัท สแครทช์ เฟิร์สท์ จำกัด ผู้จัดงานเทศกาลวันเดอร์ฟรุต

ลูกชายของพรทิพย์คือ กฤษณ์ ณพ และกรณ์ เข้ามาดูแลกิจการของกลุ่มเคพีเอ็น ที่จัดตั้งขึ้น พร้อมกับการเข้าสู่ธุรกิจพัฒนาอสังหาริมทรัพย์

### รุ่นที่ 5
พรประภารุ่นนี้มีหลายชื่อขึ้นต้นด้วย ภา ได้แก่  ภาโรห์, ภาพร, ภารีพร, ภากร, ภาริสา และ ภาริน โดยทั้งหมดกำลังศึกษาในโรงเรียนต่าง ๆ

## อ้างอิง

หมวดหมู่:ตระกูลนักธุรกิจชาวไทย
หมวดหมู่:นักธุรกิจชาวไทยเชื้อสายจีน
หมวดหมู่:ชาวไทยเชื้อสายแต้จิ๋ว
หมวดหมู่:ตระกูลชาวไทยเชื้อสายจีน